**Megtévesztő reklámok a Medifleur termékcsaládról**

**A Gazdasági Versenyhivatal (GVH) döntése szerint a** **Sunfleur Kozmetikai Kft. jogsértő módon, azaz megalapozatlan gyógyító hatásokkal reklámozta a Medifleur márkacsaládba tartozó több termékét. A GVH a jogsértésért 10.000.000 forint bírságot szabott ki, és eltiltotta a vállalkozást a jogsértő magatartás folytatásától.**

Az eljárásban érintett termékek – a *Medifleur lábkrém cukorbetegek részére*, a *Medifleur testápolókrém cukorbetegek részére*, a *Medifleur kímélő krémtusfürdő cukorbetegek részére* és a *Medifleur sampon cukorbetegek részére* – kozmetikumok.

A GVH úgy ítélte meg, hogya Sunfleur Kozmetikai Kft. jogszerűtlenül népszerűsítette egyes termékeit több televíziós reklámfilmjében, honlapjain és szórólapjain is 2014 októberétől a GVH döntésének napjáig, mert megtévesztően hirdette a fent említett kozmetikumokról, hogy azok cukorbetegeknek ajánlott termékek, és alkalmasak a cukorbetegség tünetei közé tartozó bőrszárazság és annak szövődményei (sebes, repedezett, fekélyes bőr) megelőzésére és kezelésére. A GVH-nak küldött bizonyítékok tartalma nem felelt meg az ágazati szabályoknak.

A GVH a bírság kiszabásakor a kommunikációs költségekre alapozott. Súlyosító körülményként értékelte többek között, hogy

* a jogsértő kereskedelmi gyakorlat sérülékeny fogyasztókat célzott meg;
* a jogsértő gyakorlat hosszabb ideig, és a GVH határozatának meghozatalakor is tartott;
* a jogsértéssel érintett termék bizalmi jellegű;
* a szórólapon közzétett üzenet közvetlen és célzott volt.

Az ügy hivatali nyilvántartási száma: **Vj/66/2015.**

Budapest, 2016. augusztus 31.

Gazdasági Versenyhivatal

|  |  |
| --- | --- |
| **Információ a sajtó részére:**dr. Basa Andrea, sajtószóvivőcím: 1054 Budapest, Alkotmány u. 5.tel.: (+36-1) 472-8902fax: (+36-1) 472-8898mobil: +3630 618-6618e-mail: basa.andrea@gvh.husajto@gvh.hu <http://www.gvh.hu>  | **További információk:**GVH Ügyfélszolgálatatel: (+36-1) 472-8851e-mail: ugyfelszolgalat@gvh.hu <http://www.gvh.hu>  |